《子约方有南役而余亦将北上作》
明代·皇甫汸

自怜出处何尝定，为恋明时更起家。路指两乡纡宦辙，江分八月引仙槎。

峰回雁信传来易，岁晚兰芳欲寄赊。到忆燕昭台上望，楚天西尽是章华。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。